Filippinerne er et af verdens farligste lande at arbejde i som journalist. Alene sidste år blev syv dræbt. Men nu frygter lokale journalister, FN og internationale medieorganisationer, at det vil blive endnu værre.

Årsagen er landets nyvalgte præsident, Rodrigo Duterte, som i forvejen har gjort sig bemærket med udtalelser om, at han vil rense Filippinerne for kriminalitet ved at henrette alle narkosælgere. For få dage siden gik han på en pressekonference et skridt længere ved også at udtrykke forståelse for drab på journalister.

Her antydede han, at mange af de journalister, der de seneste år er blevet myrdet, har været involveret i korruption.